For seks år siden kunne en forbruger gå i supermarkedet, købe en pose konventionelle danske gulerødder, og være ret ret sikker på, at der ikke var pesticidrester på. Kun 7 procent af gulerødderne havde spor af de sprøjtegifte, danske avlere bruger til at bekæmpe skadedyr og svampeangreb.

I dag er billedet et andet: Sidste år fandt Fødevarestyrelsen pesticidrester på 42 procent af danske konventionelle gulerødder – altså dem, der ikke er økologiske. Det er det højeste målte de sidste 20 år.

Gulerødderne er et af mange eksempler på en markant stigning i pesticidrester på danske konventionelle grøntsager de seneste år – fund der risikerer at sætte danske grøntsagers status som noget af verdens mindst sprøjtede over styr.